levertran
Levertran, olie fra torskelever. Den fede olie udtræder af de friske, rensede levere af torskefisk, især Gadus morrhua, evt. efter svag opvarmning med damp; olien afkøles til under 0 °C og filtreres, så de ved afkøling dannede faste bestanddele fjernes. 
Levertran, der er svagt gullig og smager og lugter ejendommeligt af fisk, har været anvendt som A- og D-vitamintilskud, især til børn. Olien finder fortsat anvendelse som kosttilskud, idet kombinationen af vitaminer og de specielle fiskeolier i levertran anprises som sundhedsfremmende.